CELEX: 32014R1137
Language: et
Date: 2014-10-27 00:00:00
Title: Komisjoni määrus (EL) nr 1137/2014, 27. oktoober 2014 , millega muudetakse Euroopa Parlamendi ja nõukogu määruse (EÜ) nr 853/2004 III lisa seoses teatava inimtoiduks ettenähtud loomse rupsi käitlemisega  EMPs kohaldatav tekst

28.10.2014   
            
            
               ET
            
            
               Euroopa Liidu Teataja
            
            
               L 307/28
            
         KOMISJONI MÄÄRUS (EL) nr 1137/2014,
   27. oktoober 2014,
   millega muudetakse Euroopa Parlamendi ja nõukogu määruse (EÜ) nr 853/2004 III lisa seoses teatava inimtoiduks ettenähtud loomse rupsi käitlemisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (1) eriti selle artikli 10 lõiget 1,
   ning arvestades järgmist:
   
               (1)
            
            
               Määrusega (EÜ) nr 853/2004 on sätestatud loomset päritolu toidu hügieeni erieeskirjad toidukäitlejatele. Selles määruses on sätestatud, et toidukäitlejad peavad tagama, et rupsi, näiteks mäletsejaliste magude ja kabiloomade jalgade edasisel käitlemisel järgitakse erinõudeid.
            
         
               (2)
            
            
               Kooskõlas nimetatud määruse III lisaga tuleb edasiseks käitlemiseks ettenähtud kabjaliste jalad enne teise ettevõttesse vedamist tapamajas nülgida või kupatada ja karvatustada ning mäletsejaliste maod kupatada või puhastada.
            
         
               (3)
            
            
               Nülgimiseks või kupatamiseks ja karvatustamiseks vajalike seadmete hankimiseks on vaja teha suuri investeeringuid. Seepärast ei ole eelkõige väikestel ja keskmise suurusega tapamajadel võimalik inimtoiduks ettenähtud jalgade käitlemist ise kulutõhusalt teha.
            
         
               (4)
            
            
               Kuigi tänu tehnika arengule on võimalik kabjaliste jalgu kasutada toidu tootmiseks ja vähendada seega toidujäätmete hulka, on eelkõige väikestel ja keskmise suurusega tapamajadel sellega seoses praktilisi probleeme, mis takistavad kabjaliste jalgade kasutamist toidu tootmiseks.
            
         
               (5)
            
            
               Laapi saadakse noorte mäletsejaliste magudest ja see rafineeritakse juustu tootmise jaoks spetsiaalsetes ettevõtetes. Magude kupatamine ja puhastamine vähendab oluliselt neist saadava laabi hulka, kuid ei muuda laapi ohutumaks, sest seda rafineeritakse hiljem põhjalikult.
            
         
               (6)
            
            
               Parema õigusloome ning konkurentsivõime jaoks on vaja hoida toiduohutus kõrgel tasemel ning tagada käitlejatele võrdsed tingimused, mis tagaksid ka väikeste ja keskmise suurusega tapamajade jätkusuutliku toimimise.
            
         
               (7)
            
            
               Määruse (EÜ) nr 853/2004 I lisas hõlmab rupsi määratlus ka mäletsejaliste magusid ja kabjaliste jalgu. Selles määruses sätestatud rupsi käitlemise tingimused, sealhulgas ladustamise ja veo ajal nõutav temperatuur, tagavad, et nende toodete käitlemine ning vedamine tapamajast välja teise ettevõttesse, kogumine eri tapamajadest ja kasutamine toidu tootmiseks on ohutu. Pädev asutus peaks seega lubama vedada teise ettevõttesse kabjaliste nülgimata või kupatamata ja karvatustamata jalgu.
            
         
               (8)
            
            
               Seetõttu tuleks määruse (EÜ) nr 853/2004 III lisa vastavalt muuta.
            
         
               (9)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 853/2004 III lisa I jao IV peatükis asendatakse punkt 18 järgmisega:
   
      
                  „18.
               
               
                  Edasiseks käitlemiseks suunamise puhul:
                  
                              a)
                           
                           
                              maod tuleb kupatada või puhastada, välja arvatud laabi tootmiseks ette nähtud noorte mäletsejaliste maod, mis tuleb ainult tühjendada;
                           
                        
                              b)
                           
                           
                              sooled tuleb tühjendada ja puhastada;
                           
                        
                              c)
                           
                           
                              pead ja jalad tuleb nülgida või kupatada ja karvatustada. Nähtava mustuseta jalgu võib pädeva asutuse loal siiski vedada heakskiidetud ettevõttesse ning kupatada või karvatustada heakskiidetud ettevõttes, kus toimub nende edasine käitlemine toidu tootmise jaoks.”
                           
                        
            
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 27. oktoober 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 139, 30.4.2004, lk 55.